Nuwe minister van finansies ontken Twitter-uitlatingsDavid van Rooyen. Foto: @IAmMzilikazi / Twitter David van Rooyen, die nuutaangestelde minister van finansies, het gesê hy is onder geen illusie oor die taak wat op hom wag nie. “Suid-Afrika se ekonomie beleef ŉ moeilike tyd, dit terwyl die internasionale ekonomie ook stagneer,” het Van Rooyen gesê. Hy het gesê die regering se fokus is om armoede, werkloosheid en ongelykhede in die samelewing te takel. “Ek gaan daarop konsentreer om seker te maak dat die beleid wat my departement goedkeur daarop gemik is om beleggers na Suid-Afrika te lok.” Intussen het dit aan die lig gekom dat vals Twitter-profiele in die minister van finansies se naam geskep is. @daviddvanrooyen het getwiet: “Onder die wakende oog van Nommer Een sal ek alles in my vermoë doen om die soustrein aan die hang te hou.” Van Rooyen het egter in ŉ verklaring ontken dat dit sy Twitter-profiel is. “Ek het nog nie ’n Twitter-rekening nie. Dit is duidelik dat die rekening vals is omdat dit geskep is op die dag waarop ek ingehuldig is as minister.” Die tesourie het gesê die profiele is geskep om Van Rooyen in ŉ slegte lig te stel. “Stappe sal gedoen word om te verseker dat dié profiele gesluit word.”